Na temelju članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15 -pročišćeni tekst, 123/17, 98/19 i 144/20), članka 39. Statuta Grada Dubrovnika (“Službeni glasnik Grada Dubrovnika”, broj 2/21), članka 29. Zakona o zaštiti i očuvanju kulturnih dobara („Narodne novine“ broj: 145/24, 151/25) i Odluke o usvajanju Plana upravljanja svjetskim dobrom UNESCO-a „Starim gradom Dubrovnikom“ („Službeni glasnik Grada Dubrovnika“ broj: 6/21), Gradsko vijeće Grada Dubrovnika na XX. sjednici, održanoj XX. XX 2026., donijelo je

Odluku o produljenju razdoblja provedbe Plana upravljanja svjetskim dobrom UNESCO-a „Starim gradom Dubrovnikom“

Članak 1.
Ovom Odlukom produljuje se razdoblje provedbe aktivnosti utvrđenih Akcijskim planom Plana upravljanja svjetskim dobrom UNESCO-a „Starim gradom Dubrovnikom“ (dalje u tekstu: Plan upravljanja) do 31. prosinca 2028. godine.
Članak 2.
Aktivnosti iz Akcijskog plana iz članka 1. ove Odluke koje nisu dovršene ili su trajnog odnosno kontinuiranog karaktera nastavljaju se provoditi u skladu s ciljevima, mjerama, prioritetima i pokazateljima utvrđenima Planom upravljanja, uz odgovarajuću prilagodbu rokova njihove provedbe razdoblju utvrđenom ovom Odlukom, sukladno utvrđenim prioritetima i raspoloživim sredstvima.

Članak 3.
Ova Odluka stupa na snagu osmoga dana od dana objave u „Službenom glasniku Grada Dubrovnika“.

Obrazloženje
Temeljem odredbi članka 29. Zakona o zaštiti i očuvanju kulturnih dobara („Narodne novine“ broj: 145/24, 151/25), plan upravljanja se donosi u svrhu osiguranja stručnog upravljanja vrijednostima kulturnog dobra, a sadržava analizu stanja, namjenu i način uporabe kulturnog dobra, ciljeve upravljanja, aktivnosti za provođenje ciljeva i pokazatelje provedbe plana. U izradi plana upravljanja kulturnim dobrom sudjeluju mjerodavni stručnjaci ovisno o vrsti kulturnog dobra te dionici zainteresirani za njegovu zaštitu, očuvanje i održivo korištenje. Upravljanje kulturnim dobrom, u smislu stavka 6. istog članka, podrazumijeva utvrđivanje i praćenje stvarnog stanja radi unaprjeđenja njegove zaštite, trajnog očuvanja kulturnog dobra te njegova održivog korištenja u skladu s planom upravljanja.

U Planu upravljanja navodi se da je izrađen za razdoblje od 5 godina (2021.-2026.) te da će se revidirati svakih pet godina, s naglaskom da se opis baštine i njezin sustav upravljanja neće nužno mijenjati od jednog razdoblja do drugog, ali da će se akcijski plan revidirati sukladno novim prioritetima i zahtjevima nakon pet godina upravljanja. 

Glavni koordinator za provedbu Plana upravljanja je Zavod za obnovu Dubrovnika, a sustav upravljanja izvršava se i ostvaruje kroz Upravljačku komisiju, koju čine Upravni odbor i Izvršni odbor. Briga o neposrednoj primjeni Plana upravljanja i osiguravanje koordinacije svih dionika uključenih u provedbu je u nadležnosti Izvršnog odbora, dok je praćenje provedbe Plana upravljanja u nadležnosti Upravnog odbora.

S obzirom na značajnu razinu realizacije Plana upravljanja kroz aktivnosti koje su planirane u Akcijskom planu, kao i niz ključnih aktivnosti koje su trenutačno u provedbi, na sjednici Upravljačke komisije, održanoj  16. ožujka 2026. usuglašena je potreba produljenja razdoblja provedbe do kraja 2028. godine.  

Dulje razdoblje provedbe omogućuje i kvalitetnije praćenje stanja lokaliteta te evaluaciju rezultata, a osobito sagledavanja i umanjenja rizika za baštinu, koji proizlaze iz poduzetih aktivnosti upravljanja povijesnim urbanim krajolikom, integriranja konzervatorske podloge u prostorno plansku dokumentaciju, uspostave posebnog prometnog režima u kontaktnoj zoni, upravljanja turizmom. Time se osigurava stabilniji sustav upravljanja i lakše planiranje sljedećeg ciklusa.

Prema Operativnim smjernicama za provedbu Konvencije o svjetskoj baštini, planovi upravljanja za lokalitete upisane na Popis svjetske baštine se provode kroz srednjoročne cikluse. Iako trajanje provedbe nije strogo propisano, razdoblje implementacije od sedam do deset godina u pravilu se smatra prikladnim za kulturne lokalitete, osobite kompleksne, kao što je to povijesna jezgra Dubrovnika.
Takav vremenski okvir omogućuje temeljitiju provedbu mjera zaštite i očuvanja, jer su projekti obnove, konzervacije i istraživanja kulturne baštine dugotrajni te zahtijevaju kontinuirano financiranje. Ujedno, duljim se vremenskim okvirom omogućuje postupno uvođenje mjera upravljanja posjetiteljima i turizmom te jačanje suradnje s lokalnom zajednicom. 

Slijedom svega navedenog, odlučeno je da se produlji razdoblje provedbe Plana upravljanja na način da se razdoblje provedbe aktivnosti iz Akcijskog plana produlji do kraja 2028. godine. 


Predsjednik Gradskog vijeća
mr.sc. Marko Potrebica
